Hver gang der sker et trafikdrab i Danmark, bringer Politiken en notits om ulykken, hvordan og hvor den er sket, og om det f.eks. er en femårig dreng eller en kvinde på 89. Notitsen illustreres med en grafik, ’Døden på vejene’, som med kors angiver dette års antal af dræbte i forhold til det foregående år.

En påmindelse til avisens læsere om, at vi skal være agtsomme i trafikken og passe på os selv og vores medtrafikanter.

For hvert menneske, der omkommer i trafikken, er der tre til fire mennesker, der dør ved selvmord. I gennemsnit begår 12 danskere selvmord hver uge. Tolv mennesker, som ikke længere magter livet, men vælger døden. Mange flere forsøger. Dagligt registreres omkring 17 selvmordsforsøg, og derudover er der et større skyggetal med selvmordsforsøg, som aldrig bliver registreret, fordi der ikke er søgt lægehjælp.